

LĒMUMS

Ādažos, Ādažu novadā

2025. gada 28. augustā **Nr.** **353**

**Par parāda dzēšanu SIA “Būvenergo A”**

Pamatojoties uz Ministru kabineta 13.02.2018. noteikumu Nr. 87 “Grāmatvedības uzskaites kārtība budžeta iestādēs” 187. punktu un Ādažu novada pašvaldības 29.11.2022. iekšējiem noteikumiem Nr. ĀNP/1-5-1/22/44 “Grāmatvedības organizācijas un uzskaites kārtība Ādažu novada pašvaldībā”, Ādažu novada pašvaldības dome izskatīja jautājumu par parāda norakstīšanu SIA “Būvenergo A”, reģ. Nr. 43603014154 (turpmāk – Parādnieks).

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. 15.09.2014. pašvaldība un Parādnieks noslēdza līgumu par caurtekas rekonstrukciju zem Vecštāles ceļa, Ādažu novadā (turpmāk – Objekts), ar līgumcenu 15 469,10 *euro* (bez PVN).
2. Darbi Objektā netika pabeigti, bet paveiktie darbi neatbilda līguma un būvprojekta prasībām. Tā kā puses nespēja vienoties par situācijas atrisinājumu, 12.03.2015. pašvaldība vienpusēji izbeidza iepirkuma līgumu. Parādnieks neatzina pašvaldībai norādītos zaudējumus, un 26.01.2018. pašvaldība vērsās Zemgales rajona tiesā ar prasību par zaudējumu atlīdzināšanu 4562,28 *euro* apmērā.
3. Ar Zemgales rajona tiesas 05.04.2018. lēmumu ierosināta SIA “Būvenergo A” tiesiskās aizsardzības procesa lieta (Lieta Nr. C73297118), un ar 13.03.2020. lēmumu Parādniekam pasludināts maksātnespējas process (Lieta Nr. C73297118, C73339520).
4. Pēc maksātnespējas administratora sniegtajiem pārskatiem redzams, ka kreditoru prasījumu reģistrā tika iekļauti 33 kreditoru prasījumi, par kopējo prasījumu summu 487’667,79 *euro.*
5. Ar Zemgales rajona tiesas 19.07.2023. spriedumu civillietā Nr. C15091518 apmierināta Ādažu novada pašvaldības prasība par zaudējumu piedziņu no Parādnieka, piedzenot no Parādnieka par labu pašvaldībai zaudējumus 4 562,28 *euro* un tiesas izdevumus 435,43 *euro.* Parādnieka celto pretprasību pret pašvaldību par zaudējumu 10 380,48 *euro* piedziņu noraidīta pilnībā. Spriedums stājies spēkā 09.08.2023.
6. Saskaņā ar administratora paziņojumu par parādnieka kreditoru prasījumu segšanas plāna izpildi, redzams, ka izmaksas veiktas Maksātnespējas kontroles dienestam 1052,53 *euro*, un Parādnieka darbiniekam 523,90 *euro*, no kuriem persona saņēma 282,33 *euro,* bet Valsts ieņēmumu dienestam tika izmaksāti 241,57 *euro*, kas ir valsts sociālās apdrošināšanas obligāto iemaksu un iedzīvotāju ienākuma nodokļa maksājumi. Pārējiem kreditoriem maksājumi netika veikti.
7. Ar Zemgales rajona tiesas 02.10.2024. lēmumu Parādnieka maksātnespējas process ir izbeigts (lieta Nr. C73339520). Pamatojums: izpildīts kreditoru prasījumu segšanas plāns.
8. Saskaņā ar ierakstu Uzņēmumu reģistra informācijas tīmekļvietnē  <https://info.ur.gov.lv> Parādnieks ir likvidēts 09.10.2024., pamatojoties uz Latvijas Republikas Uzņēmumu reģistra Komersantu un uzņēmumu reģistrācijas nodaļas Maksātnespējas un nodrošinājuma līdzekļu reģistrācijas sektora valsts notāra 09.10.2024. lēmumu Nr. Nr. 6-12/85555 par Parādnieka izslēgšanu no komercreģistra.
9. Pašvaldības rīcībā nav informācija, ka pēc Parādnieka likvidācijas tā īpašumā ir palicis maksātnespējas procesa laikā nerealizēts nekustamais īpašums vai kustamā manta.

Pašvaldību likuma 10. panta pirmās daļas 21. punkts noteic, ka dome ir tiesīga izlemt ikvienu pašvaldības kompetences jautājumu, t.sk., pieņemt lēmumus citos ārējos normatīvajos aktos paredzētajos gadījumos.

Atbilstoši Publiskas personas finanšu līdzekļu un mantas izšķērdēšanas novēršanas likuma 2. panta pirmajai daļai publiska persona rīkojas ar saviem finanšu līdzekļiem un mantu likumīgi, tas ir, jebkura rīcība atbilst ārējos normatīvajos aktos paredzētajiem mērķiem un noteiktajai kārtībai.

Saskaņā ar Ministru kabineta 13.02.2018. noteikumu Nr. 87 “Grāmatvedības uzskaites kārtība budžeta iestādēs” 187. punktu, prasības, kuru piedziņa saskaņā ar tiesību aktiem ir neiespējama, jo parādnieks ir likvidēts vai miris vai ir iestājies parāda piedziņas noilgums, kā arī citos tiesību aktos noteiktajos gadījumos, izslēdz no uzskaites un atzīst pārējos izdevumus.

Pašvaldības 29.11.2022. noteikumu Nr. ĀNP/1-5-1/22/44 “Grāmatvedības organizācijas un uzskaites kārtība Ādažu novada pašvaldībā” 38.1.14. apakšpunktā noteikts, ka lēmumu par debitoru parādu norakstīšanu var pieņemt tikai attiecībā uz bezcerīgiem debitoriem. Savukārt 38.3.17. apakšpunktā noteikts, ka šādus parādus izslēdz no bilances, pamatojoties uz pašvaldības domes lēmumu.

Izvērtējot lietderības apsvērumus, pašvaldības ieskatā Parādnieka parāds uzskatāms par bezcerīgu (zaudētu bez cerībām to atgūt), ir neatgūstams un norakstāms.

Pamatojoties uz Pašvaldību likuma 10. panta pirmās daļas 21. punktu, Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu, Ministru kabineta 13.02.2018. noteikumu Nr. 87 “Grāmatvedības uzskaites kārtība budžeta iestādēs” 187. punktu, pašvaldības 29.11.2022. noteikumu Nr. ĀNP/1-5-1/22/44 “Grāmatvedības organizācijas un uzskaites kārtība Ādažu novada pašvaldībā” 38.1.14. un 38.1.17. apakšpunktu, kā arī Finanšu komitejas 20.08.2025. atzinumu, Ādažu novada pašvaldības dome

**NOLEMJ:**

1. Norakstīt debitora SIA “Būvenergo A”, reģistrācijas numurs 43603014154, parādu 4242,28 *euro* no Ādažu novada pašvaldības grāmatvedības uzskaites.
2. Centrālās pārvaldes Grāmatvedības nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU